Breër ekonomiese herstel 'skrale troos' vir klein sakelui wat steier | Maroela Media
Breër ekonomiese herstel 'skrale troos' vir klein sakelui wat steier
"Daar is aanduidings dat Suid-Afrika se ekonomie geleidelik herstel, maar terselfdertyd weet ons dat die breër ekonomiese herstel 'n skrale troos is vir klein sakeondernemings wat weens die pandemie ly."
Só het pres. Cyril Ramaphosa in sy weeklikse nuusbrief gesê nadat hy Sondag aangekondig het dat vlak 4 van die afsonderingsregulasies vir die volgende twee weke van krag sal bly. Hoewel restaurante en ander eetplekke teen 'n beperkte kapasiteit weer aansitetes mag bedien, gaan ander sektore, soos die drankbedryf, steeds gebuk onder dié beperkings.
Ramaphosa het tydens sy toespraak onderneem om sakeondernemings te ondersteun deur alle bedryfslisensies en permitte wat sedert verlede jaar Maart uitgereik is, tot einde volgende jaar te verleng. Daarbenewens sal nuwe bedryfslisensie en permitte wat vanaf 1 Julie uitgereik is ook tot einde volgende jaar geldig wees.
Geen lisensiegeld is betaalbaar nie.
"Sekere ondernemings wat aanvanklik nie onder die aangepaste vlak 4-regulasies bedryf kon word nie, sal onder streng gesondheidsregulasies mag heropen. Dit sal nie net die druk van sake-eienaars verlig nie, maar ook dié van die werkers, veral in die gasvryheidsbedryf."
Volgens Ramaphosa het onderhandelinge by Nedlac tot meer praktiese en finansieel volhoubare verligtingsopsies gelei om die Werkloosheidsversekeringsfonds (WVF) se tydelike verligtingskema (Ters) na ander sektore toe uit te brei.
Die presidensiële stimulus, wat deel van die ekonomiese herstelplan is, het glo ook vrugte afgewerp en duisende mense gehelp.
"Deur die stimulusprogram is meer as 300 000 jongmense as onderwysassistente in diens geneem en meer as 100 000 bestaansboere is geregistreer om tegniese ondersteuning te ontvang. Meer as 30 000 jongmense het geleenthede in die kulturele, kreatiewe en sportsektor gekry. Gegradueerde persone het ook geleenthede in die ontwikkeling van infrastruktuur, gesondheidsorg, omgewingsbewaring en 'n aantal ander sektore gekry."
Ramaphosa het egter erken dat dit 'n moeilike besluit was om strenger regulasies aan te kondig om die beweging van mense, asook die bedryf van sekere ondernemings en openbare byeenkomste, te beperk.
"Ons prioriteit is steeds om lewens te red en die nodige ondersteuning aan ondernemings te bied sodat nog werksverliese nie weens die regulasies volg nie.
"Die regering sal voortdurend in gesprek tree met sakeondernemings om 'n uitweg te vind en die lewensbestaan van mense te beskerm tydens hierdie onsekere tye," het Ramaphosa gesê.
afsonderingsregulasies Cyril Ramaphosa
Man vas vir moord op bekende dokter se vrou
Video: Winkelsentrum brand; betogings woed voort
Net n idioot sal glo dat hier ekonomiese herstel is
Ek wil net reg verstaan waar die regering sy info van herstel kry. Ek is seker die is fopnuus.
Kom vertel daai grappie hier waar die besighede een na die ander toemaak. Dis net die groot ouens soos Takealot, Mr Delivery, en ander wat lekker pond omdat hulle die geld het om vinnig 'n koerierdiens en stoorplek aanmekaar te slaan.